Panorāma (raidījums)

"Panorāma" ir galvenais informatīvais ziņu raidījums Latvijas Televīzijas pirmajā kanālā. Šis ir vecākais informatīvais ziņu raidījums Latvijā un tiek translēts kopš 1958. gada. Šis raidījums tiek raidīts katru vakaru plkst. 20.00. Raidījumu veido Latvijas Televīzijas Ziņu dienests. Raidījumā tiek atspoguļotas Latvijas un pasaules aktualitātes.

"Panorāma" vadītāji (moderatori) ir Ilze Dobele, Laura Vonda un Jānis Geste.

No  ārkārtējās situācijas (COVID-19 pandēmijas dēļ) dēļ Latvijas Televīzijas Ziņu dienesta raidījums "Panorāma" LTV1 sāka rādīt no 20.00 (iepriekš no 20.30), tā raidlaiks ir 42 minūtes līdzšinējo 26 minūšu vietā. Ja sākotnēji bija paredzēts atgriezties pie ierastā raidlaika (20.30), tad vēlāk kanāla vadība nolēma saglabāt jauno raidlaiku.

Pēc "Panorāmas" ziņu klāsta darba dienās (no pirmdienas līdz ceturtdienai) tiek pārraidīts raidījums "Šodienas jautājums", kuram seko Sporta ziņas (veido Latvijas Televīzijas Sporta raidījumu redakcija) un Laika ziņas.

Raidījuma hronometrāža darba dienās un sestdienās ir 35 minūtes. Svētdienās raidījuma "Panorāma" garums ir 12 minūtes (seko raidījums "De Facto"). Vasaras sezonā svētdienas "Panorāmas" raidlaiks ir 20 minūtes.

2021. gada 30. augustā "Panorāma" līdz ar LTV Ziņu dienesta veidotajiem raidījumiem pārcēlās uz pārveidotu jaunu studiju, kuras telpā agrāk bija LTV7 ziņu dienesta studija un daži LTV Ziņu dienesta raidījumi.

Vēsture 
Pirmo vakara ziņu raidījumu pārraidīja 1958. gada 19. martā plkst. 21.28. Kopš raidījuma izveidošanas līdz 1962. gada 1. martam raidījuma ziņas lasīja aizkadrā. Pirmie raidījuma diktori bija Valdis Čukurs un Laimdota Rone. Tajā laikā ziņu nosaukums bija "Televīzijas sabiedriski politisko raidījumu pēdējās ziņas" jeb vienkārši "Pēdējās ziņas", kuras sākumā netika pārraidītas noteiktā laikā, bet gan laika posmā no 21.30 līdz 23.00. Vēlāk ziņu izlaidums tika nosaukts par "Latvijas televīzijas studiju ziņas", bet kopš 1963. gada — "Televīzijas Panorāma" jeb "TV Panorāma". "TV Panorāma" izveidoja Leons Rudzišs.

Raidlaiks 
 No vismaz 1973. līdz 1989. gada 25. martam plkst. 20:00
 No 1989. gada 26. marta līdz 16. aprīlim, plkst. 19:00
 No 1989. gada 17. aprīļa plkst. 21:00
 Kopš 2020. gada 19. marta plkst. 20:00

Jaunā Ziņu dienesta studija 
2021. gada 29. augustā raidījumu pēdējo reizi pārraidīja no Zaķusalas televīzijas kompleksa 3. studijas (S-3). Raidījumu vadīja moderatore Ilze Dobele. Ziņu izlaidumā tika ietverts Jāņa Gestes veidotais studijas atvadu sižets. Pēc tā sekoja īsa saruna studijā ar raidījuma "De facto" vadītāju Matīsu Arnicānu un Sporta ziņu moderatoru Uģi Jokstu.

2021. gada 30. augustā raidījums pirmo reizi tika pārraidīts no Zaķusalas televīzijas kompleksa 2. studijas (S-2). Raidījumu vadīja moderatori Laura Vonda un Jānis Geste. Ziņu izlaidumā pirmo reizi bija redzams jaunais grafiskais un vizuālais noformējums.

Personāls

Atbildīgās redaktores 
Rudīte Spakovska ir raidījuma "Panorāma" atbildīgā redaktore kopš 2018. gada septembra. R. Spakovska pievienojās Latvijas Televīzijas Ziņu dienesta komandai pēc darba Latvijas Radio Ziņu dienestā, kur kopš 2013. gada producēja ziņu raidījumus. Iepriekš strādājusi laikrakstā "Dienas Bizness" par žurnālisti un ziņu redaktori. Kopš 2020. gada 2. marta R. Spakovska kopā ar Latvijas Radio Ziņu dienesta programmu vadītāju Jāni Ramānu veido LR1 kanāla iknedēļas raidījumu "Pievienotā vērtība".

Dace Stirāne Latvijas Televīzijas Ziņu dienestā, tai skaitā raidījumā "Panorāma", strādā vairāk nekā 15 gadus. Paralēli darbam atbildīgās redaktores amatā, D. Stirāne veido sižetus LTV ZD raidījumiem — raidījumu "Aculiecinieks", kā arī dokumentālās filmas. Stirāne žurnālistes un producentes amatos strādājusi arī ziņu aģentūrā BNS, kanālā LNT, Latvijas Radio Ziņu dienestā un LTV raidījumā "De Facto". Veidojusi kanāla TV3 raidījumu "Nekā personīga". Dace Stirāne 2004. gadā darbinieku vērtējumā atzīta par labāko korespondenti 2003. gada sezonā.

Raidījuma vadītāji

Tituluzraksti

Atsauces

Ārējās saites 
 Raidījuma mājaslapa
 Panorāmas konts draugiem.lv

Latvijas televīziju raidījumi